作者:白居易
標題:寄張十八
內容:饑止一簟食，渴止一壺漿。出入止一馬，寢興止一床。此外無長物，於我有若亡。胡然不知足，名利心遑遑。念茲彌懶放，積習遂為常。經旬不出門，竟日不下堂。同病者張生，貧僻住延康。慵中每相憶，此意未能忘。迢迢青槐街，相去八九坊。秋來未相見，應有新詩章。早晚來同宿，天氣轉清涼。